Me Stallarit

Me Stallarit on Moskito Televisionin tuottama, syksyllä 2004 esitetty retrohenkinen komediasarja.

Sarja kertoo Mahlapuro-nimisen perheen elämästä 1970-luvun Helsingin Merihaassa. Perhe-elämä sujuu rauhallisesti odotellen sosialistisen vallankumouksen toteutumista Suomessa. Eero-isä on töissä Patenttivirastossa. Hänen työaikansa menee lähinnä uusia keksintöideoita äimistellessä yhdessä työtoverinsa, Pertin kanssa. Tuula-äiti kääntää DDR:n valtionrunoja kotoa käsin. Kouluikäiset lapset Katja ja Lenni ihmettelevät muun muassa, miksi Coca-Cola ja farmarit ovat kiellettyjä länsimaisen kapitalismin välikappaleina.

Sarjan käsikirjoittajia ovat Juha Jokela, Mikko Reitala, Sami Keski-Vähälä, Timo Varpio, Atte Järvinen ja Leo Viirret.

Henkilöt

Päähenkilöt 
Eero Mahlapuro (Seppo Halttunen) on perheenisä, joka työskentelee Patenttivirastossa. Mies on pahoin vaimonsa tossun alla, eikä hänellä ole hitustakaan omaa tahtoa.

Tuula Mahlapuro (Pirkko Hämäläinen) on perheen ainoa jäsen, jonka ideologia on ja pysyy taistolaisuutena. Tuula onkin perheen todellinen pää. Työkseen hän kääntää DDR:n valtionrunoutta.

Katja (Katjushka) Mahlapuro (Mervi Takatalo) on perheen luonnonsuojelija ja anarkisti lukiolaistyttö. Katja vaihtaa kuitenkin ideologiaansa kuin paitaa ja loppujen lopuksi hänelle tärkeintä ovat pojat, kuten muillekin teinitytöille.

Lenni (Leonid Vladimir) Mahlapuro (Olli Johansson) ei jaksa välittää perheensä sosialistisesta ideologiasta. Lennin haaveena onkin päästä edes kerran elämässään hampurilaiselle. Mahlapurojen perheessä kapitalistiset arvot ovat kiellettyjä, mutta onneksi Lennin hengenheimolaisena toimii Kössi-eno.

Kössi Tamminen (Jukka Rasila) on Tuulan hulttioveli, yhden miehen osto- ja myyntiliike sekä markkinatalouden lähettiläs. Vapaan seksin nimeen vannova ikuinen poikamies. Kössinkin suuret puheet vaikenevat Tuulan edessä.

Pertti (Jouko Puolanto) on Eeron työkaveri Patenttivirastossa. Kumpikin elää vaimonsa tossun alla, vaikkei kumpikaan ei sitä itselleen tai toiselle myönnä. Pertti ja Eero keskittyvät haukkumaan virastoon tulleita patentteja, esimerkiksi matkapuhelinta, kannettavaa tietokonetta sekä auton ilmatyynyä.

Sivuhenkilöt 
Dieter Schultz (Taisto Oksanen) on saksalainen vakooja, joka saapui Mahlapuroille esittäen runoilijaa. Hän yrittää ottaa selvää Eeron patenttiviraston asioista.

Pate Pikkarainen (Mikko Kivinen) on vitsejä murjova Pertin tuuraaja patenttivirastossa. Pate ja Eero joutuivat tekemään yhteistyötä Pertin ollessa sairaana. Hän kertoo onnettomia vitsejä, ja Eero joutuukin usein hänen pilkkansa kohteeksi. Lopulta Kössi saa Paten hiljaiseksi omilla vitseillään, ja Pate lähtee pois patenttivirastoston palveluksesta.

Katjan mielenosoituskaverit (Mia Renwall ja Anna Ranta) ovat Katjan kavereita, jotka haluavat lähteä osoittamaan mieltään metsien kaatamista vastaan.

Rva af Gräddeström (Marita Nordberg) on Pertin täti ja hienostorouva Helsingin Eirasta. Rva af Gräddeström oli aikeissa vuokrata asunnon Eirasta Mahlapurojen käyttöön.

Tumppi (Tommi Korpela) oli hetken aikaa Katjan 35-vuotias poikaystävä. Tuula ei kuitenkaan hyväksynyt Tumppia hänen poliittisen suuntautumisensa takia.

Jaksoluettelo

Muuta 
Ben Zyskowicz arvosteli Me Stallarit -sarjaa eduskunnassa syyskuussa 2004. Hänen mukaansa taistolaiset kuvattiin ohjelmassa liian kiltteinä ja herttaisina ja heitä ”paapottiin”. Zyskowicz vertasi sarjaa siihen, että suomalaisista 1940-luvun natseista tehtäisiin hyväntahtoinen ”Me hakaristin seuraajat” -tilannekomedia.

Aiheesta muualla 
MTV3:n sivu Me stallareista

Lähteet 

2000-vuosikymmenen suomalaiset komediasarjat
2000-vuosikymmenen tilannekomediat
MTV3:n televisio-ohjelmat
Perhesarjat